Folketing
1999-10-26

Dette er et lovforslag, som Det Konservative Folkeparti ubetinget kan støtte. Det vil måske undre ministeren, men det kan vi altså. Når man læser underoverskriften til forslaget, så tror man, det handler om investeringsguld. Det gør det selvfølgelig også, men det handler også om meget andet. Det handler også om teleydelser og sågar om Øresundsforbindelsen. Vi synes, der i alle tre tilfælde er tale om regelforenkling og skridt, som er absolut fornuftige, således at man ikke gør tilværelsen mere kompliceret for menneskenes børn, end den er i forvejen. Særordningen for guld er fornuftig, idet det jo er et produkt, der vel mere end noget andet produkt handles fuldstændig på tværs af landegrænser. Det samme gælder for teleydelserne. Når vi ser på momssiden og brugerafgiften synes jeg, det er en meget, meget fornuftig løsning, man er nået frem til. Ja, den er i virkeligheden så fornuftig, at man kan undre sig over det.